### NN 126/2017 (18.12.2017.), Odluka o porezima Općine Brdovec

Općina Brdovec

2867

Na temelju članka 20. stavak 1. Zakona o lokalnim porezima (»Narodne novine« broj 115/16, 101/17) i članka 32. Statuta Općine Brdovec (Glasnik Općine Brdovec broj 03/13), Općinsko vijeće Općine Brdovec na svojoj 5. sjednici, održanoj 30. studenoga 2017. godine donijelo je

ODLUKU

O POREZIMA OPĆINE BRDOVEC

I. OPĆE ODREDBE

Članak 1.

Ovom se Odlukom utvrđuju vrste poreza, obveznici plaćanja, porezne stope i osnovica te način obračuna i plaćanja općinskih poreza koji su vlastiti izvor prihoda Općine Brdovec.

II. VRSTE POREZA

Članak 2.

Općini Brdovec pripadaju sljedeći općinski porezi:

– prirez porezu na dohodak

– porez na potrošnju

– porez na kuće za odmor

– porez na korištenje javnih površina.

III. PRIREZ POREZU NA DOHODAK

Članak 3.

Prirez porezu na dohodak plaćaju porezni obveznici poreza na dohodak s prebivalištem ili uobičajenim boravištem na području Općine Brdovec sukladno odredbama Zakona o lokalnim porezima, Zakona o porezu na dohodak, Pravilnika o porezu na dohodak i ovoj Odluci.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak plaća se po stopi od 10% na osnovicu iz stavka 2. ovog članka.

Prirez porezu na dohodak prihod je proračuna Općine Brdovec.

Poslove u vezi s utvrđivanjem i naplatom prireza porezu na dohodak obavlja Porezna uprava.

IV. POREZ NA POTROŠNJU

Članak 4.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području općine Brdovec.

Članak 5.

Obveznik poreza na potrošnju iz članka 4. ove Odluke je pravna i fizička osoba koja pruža ugostiteljske usluge.

Osnovica poreza na potrošnju iz članka 4. ove Odluke je prodajna cijena pića koja se prodaje u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% na osnovicu iz stavka 2. ovog članka.

Porez na potrošnju iskazuje se na obrascu PP-MI-PO i predaje do 20-og u mjesecu za prethodni mjesec.

Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Ministarstvo financija – Porezna uprava prema sjedištu, odnosno prebivalištu ili uobičajenom boravištu poreznog obveznika.

V. POREZ NA KUĆE ZA ODMOR

Članak 6.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području općine Brdovec.

Članak 8.

Porez na kuće za odmor plaća se u iznosu od 12,00 kuna/m2 godišnje po metru korisne površine kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 9.

U postupku dokazivanja statusa kuće za odmor u smislu odredbe članka 6. stavak 1. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Članak 10.

Poslove u vezi s utvrđivanjem i naplatom poreza na kuće za odmor obavlja nadležna Porezna uprava.

Obveznik poreza na kuće za odmor dužan je nadležnoj Poreznoj upravi i Općini Brdovec dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

Članak 11.

Porez na kuće za odmor prihod je Proračuna Općine Brdovec.

VI. POREZ NA KORIŠTENJE JAVNIH POVRŠINA

Članak 12.

Porez na korištenje javnih površina plaćaju pravne i fizičke osobe koje koriste javne površine.

Porez na korištenje javnih površina plaća mjesečno korisnik koji u zakupu ima javnu površnu minimalno mjesec dana, a iznosi 10,00 kn po m2 zauzete javne površine.

Članak 13.

Javnim površinama u smislu ove Odluke smatraju se ulice, trgovi, javni prolazi, parkirališta, pločnici i druge površine javne namjene.

Porez na korištenje javnih površina plaća se do 10. u mjesecu za tekući mjesec.

Uplatu poreza na korištenje javnih površina obveznik je dužan plaćati na temelju rješenja nadležne Porezne uprave.

VII. NADLEŽNOST I PROMJENA PROPISA

Članak 14.

Općina Brdovec poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom u cijelosti prenosi na Poreznu upravu što će se regulirati međusobnim Sporazumom.

Poreznoj upravi za obavljanje poslova iz stavka 1. ovog članka pripada naknada u iznosu od 5% ukupno naplaćenih prihoda.

Porezna uprava je dužna do 5. u mjesecu za prethodni mjesec, Općini Brdovec dostavljati zbirna izvješća o utvrđenim i naplaćenim porezima.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

VIII. PRIJELAZNE I ZAVRŠNE ODREDBE

Članak 15.

Na utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje primjenjuju se odredbe zakona kojim je uređen opći porezni postupak, osim ako je Zakonom o porezu na dohodak i Zakonom o lokalnim porezima drugačije određeno u kojem se slučaju primjenjuju odredbe tih zakona u postupcima utvrđivanja i naplate općinskih poreza.

Članka 16.

Postupci utvrđivanja i naplate poreza na tvrtku, odnosno naziv započeti do dana stupanja na snagu Zakona o lokalnim porezima, završiti će prema odredbama Zakona o financiranju jedinica lokalne i područne (regionalne) samouprave (»Narodne novine« broj 117/93, 69/97, 33/00,73/00, 127/00, 59/01, 107/01, 117/01, 150/02,147/03, 132/06, 26/07, 73/08, 25/12, 147/14 i 100/15) i Odluke o općinskim porezima od 25. 7. 2002. (klasa: 400-01/02-13, urbroj: 238-03/02-13/02) i Odluke o dopuni Odluke o općinskim porezima od 24. 2. 2004. (klasa: 021-05/04-02/01, urbroj: 238/034-01/02-04/7).

Članak 17.

Danom stupanja na snagu ove Odluke prestaje važiti Odluka o prirezu na dohodak (»Narodne novine« broj 153/02), Odluka o općinskim porezima od 25. 7. 2002. (klasa: 400-01/02-13, urbroj: 238-03/02-13/02) i Odluka o dopuni Odluke o općinskim porezima od 24. 2. 2004. (klasa: 021-05/04-02/01, urbroj: 238/034-01/02-04/7).

Članak 18.

Ova Odluka stupa na snagu osmog dana od dana objave u Službenom glasniku Općine Brdovec, osim odredbi o prirezu poreza na dohodak koje stupaju na snagu prvog dana u mjesecu nakon mjeseca objave u »Narodnim novinama«.

Klasa: 021-05/17-10/07-5
 Urbroj: 238/03-03/06-17-5
 Brdovec, 30. studenoga 2017.

Predsjednik Općinskog vijeća
 Damir Slavnović, dipl. ing., v. r.